Winkeleienaar se seun vas ná rooftog | Netwerk24
Deur Odette Parfitt 26 April 2017 20:32
Die polisie in Port Elizabeth het gistermiddag twee verdagtes in 'n winkelrooftog – onder wie die eienaar se seun – in hegtenis geneem kort nadat daar op dié winkel in Sunridgepark toegeslaan is.
Volgens kol. Priscilla Naidu, polisiewoordvoerder, het 'n onbekende persoon omstreeks 11:45 by die winkel ingestap en die winkelassistent met 'n vuurwapen gedreig. "Die assistent is toegesluit in 'n ander vertrek, waarna nog drie of vier verdagtes by die winkel ingekom en parfuum in hul sakke gepak het," sê Naidu. "Die assistent is gered nadat 'n ander werknemer teruggekeer en haar aan die deur hoor slaan het."
Die voertuig waarin die verdagtes gevlug het, is later op kringtelevisiemateriaal uitgeken. Lede van die Port Elizabeth-blitspatrollie het die winkeleienaar tuis in Blouwaterbaai gaan ondervra. "Terwyl hulle besig was hier, het die verdagte (21), die eienaar se seun, na die huis gery. Hy het probeer om van die polisie te ontsnap, maar is in dieselfde straat vasgetrek en in hegtenis geneem in verband met sakeroof."
Verdere ondersoek het die beamptes gelei na 'n huis in Motherwell, waar 'n vrou (28) ook in hegtenis geneem is. "Sommige van die gesteelde parfuum en ander duur toerusting, asook 'n speelgoedrewolwer, is teruggevind." Die vrou is in hegtenis geneem op 'n aanklag van die besit van vermoedelik gesteelde eiendom. Sy word nog nie verbind met die roof nie, maar die sake sal saam ondersoek word."